เล็งให้ข้าราชการ เบิกค่ากระจกตา
กรมบัญชีกลางเพิ่มสิทธิข้าราชการ เบิกค่าจัดเตรียมกระจกตาเพิ่มเป็น 1.5 หมื่น
2 มิ.ย. 2559

กรมบัญชีกลางเพิ่มสิทธิข้าราชการ เบิกค่าจัดเตรียมกระจกตาเพิ่มเป็น 1.5 หมื่น
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางจะปรับปรุงหลักเกณฑ์การเบิกจ่ายค่ารักษาพยาบาลใหม่เพื่อดูแลข้าราชการและครอบครัว โดยให้ผู้ป่วยสามารถเบิกค่าจัดเตรียมกระจกตา จากเดิมเบิกได้รายละ 5,000 บาท เป็น 1.5 หมื่นบาท คาดว่าจะเริ่มได้เดือน ส.ค.นี้ ส่วนค่าผ่าตัดปลูกถ่ายกระจกตาสามารถเบิกค่ารักษาพยาบาลได้ตามเดิม โดยเฉลี่ยอยู่ที่รายละ 3-3.5 หมื่นบาท/ครั้ง
“การปรับปรุงหลักเกณฑ์การเบิกจ่ายค่ารักษาพยาบาลใหม่ โดยเฉพาะการเบิกค่าจัดเตรียมกระจกตาเป็น 1.5 หมื่นบาท ถือเป็นการดูแลคุณภาพชีวิตของข้าราชการและครอบครัวและยังช่วยลดภาระค่าใช้จ่าย” นายมนัส กล่าว
สำหรับการปรับปรุงหลักเกณฑ์เบิกจ่ายค่ารักษาพยาบาลใหม่ไม่ส่งผลต่อสถานะการคลังหรืองบประมาณ โดยเฉพาะการเบิกค่าจัดเตรียมกระจกตา เนื่องจากไม่ได้เป็นการจ่ายทีเดียว แต่จะจ่ายต่อเมื่อมีการผ่าตัด 
ทั้งนี้ เมื่อวันที่ 1 มิ.ย. กรมบัญชีกลางได้ลงนามบันทึกความร่วมมือกับกระทรวงสาธารณสุข สภากาชาดไทย สำนักงานหลักประกันสุขภาพแห่งชาติและสำนักงานประกันสังคม ผ่าน “โครงการดวงตาสดใส เทิดไท้ 84 พรรษา มหาราชินี” เพื่อช่วยเหลือผู้ป่วยกระจกตาพิการให้ได้รับการผ่าตัดปลูกถ่ายกระจกตาให้สามารถกลับมามองเห็นได้ชัดเจนอีกครั้ง